# ACTA NÚMERO 3/2012

Sessió extraordinària de l’Ajuntament celebrada en primera convocatòria el dia 28 de març de 2012, essent les vint-i-una hores i vuit minuts, al Saló de Sessions de la Casa Consistorial i sota la Presidència del Sr. Alcalde-President, Pere Pons Vendrell i assistits per mi, el sotasignat Secretari de la Corporació, Xavier Rodado Honorato, es reuniren els Srs. Regidors:

Llorenç Ros Peirón

Ferran Planas Vilanova

Maria Teresa Catasús Vilamós

Isabel Esteve Soler

Lluís Ràfols Bages

Josep Bertran Casas

Montserrat García Pájaro

Carme Riba Ferrer

Dolors Morera Solà

Excusaren la seva absència: Ramon Carbonell Baqués

S’incorporaren a la sessió:

## ORDRE DEL DIA

1.- Aprovació de les actes de les sessions anteriors.

2.- Sol·licitar, si s’escau, una subvenció al FEDER per al programa d’Actuació per a la depuració d’aigües residuals dels nuclis petits de Subirats.

3.- Aprovar inicialment, si escau, l’ordenança fiscal reguladora de la taxa per a la prestació del servei de depuradora a sectors industrials de Subirats.

**1.- Aprovació de les actes de les sessions anteriors**

S’aproven per unanimitat dels regidors presents les actes corresponents a les sessions del ple celebrades els dies 23 de gener i 5 de març de 2012, si bé la corresponent al dia 23 de gener es rectificà de la següent manera:

* A proposta del sr. Lluís Ràfols, a la pàgina vuit de l’esborrany de l’acta, on diu “ Ràfols diu que l’inventari del camí...”, ha de dir “ Ràfols diu que l’inventari de camins...”.
* A proposta del sr. Lluís Ràfols, a la pàgina 17 de l’esborrany de l’acta, on diu

“Ràfols no creu que els principis d’Esquerra Republicana siguin els genuïns de la democràcia. Pot haver-hi una monarquia o república que faci una gestió del país. Després depèn de les persones. No es veu capaç de decidir per un model si prèviament no es fa una consulta popular al municipi. Avança el seu vot en contra”, ha de dir: “Ràfols no creu que els principis republicans siguin essencials per ser un bon gestor. Hi ha països exemplars amb monarquies parlamentàries i repúbliques de nom, que deixen molt que desitjar en democràcia i respecte a les llibertats i drets fonamentals. No creu que els regidors s’hagin de decidir per un model si prèviament no es fa una consulta popular al municipi. Avança el seu vot en contra”.

* A proposta de la sra. Montserrat García, a la pàgina 15 de l’esborrany de l’acta, on es transcriu el decret 158/B, de 22 de desembre de 2011, s’ha de fer constar que el grup municipal de ERC manifestà que l’òrgan facultat per estudiar i resoldre les al.legacions presentades era el ple de l’ajuntament i no l’Alcaldia, d’acord amb el previst a l’article 169 de la Llei d’Hisendes Locals.

**2.- Sol.licitar, si s’escau, una subvenció al FEDER per al programa d’Actuació per a la depuració d’aigües residuals dels nuclis petits de Subirats.**

En el Diari Oficial de la Generalitat de Catalunya núm. 6057 de data 1 de febrer de 2012 va sortir publicada la convocatòria de selecció d’actuacions dels ens locals susceptibles de cofinançament pel FEDER Catalunya 2007-2013, eixos 2 i 4.

L’Ajuntament-Ple, en sessió ordinària, celebrada el dia 23 de gener de 2012, va aprovar el Programa d’actuació per a la depuració d’aigües residuals dels nuclis petits de Subirats, elaborat per l’enginyer municipal en data 16 de desembre de 2011.

Mitjançant aquest programa s’han seleccionat dues actuacions donada la seva urgència i rellevància:

* Projecte de col·lector i EDAR de Cantallops sud, amb un cost total de projecte de 168.940,75 €
* Projecte de col·lector i EDAR de Ca l’Avi, amb un cost total de projecte de 164.358,30 €.

És intenció d’aquest Ajuntament sol·licitar subvenció al FEDER per aquests dos projectes.

Per tant es proposa al Ple de la Corporació l’adopció del següent **ACORD:**

1.- Aprovar els dos projectes esmentats a la part expositiva de la proposta, redactats per l’enginyer municipal, sr. Manel Comas, i amb els pressupostos també abans citats.

2.- Sol·licitar incloure al FEDER Catalunya 2007-2013 les dues actuacions municipals.

3.- Designar com a tècnic municipal responsable del seguiment de les obres a l’enginyer municipal, Manel Comas i Olivella.

El Ple, per unanimitat dels regidors presents, acorda aprovar la proposta presentada.

**3.-** **Aprovar inicialment, si escau, l’ordenança fiscal reguladora de la taxa per a la prestació del servei de depuradora a sectors industrials de Subirats.**

L’Ajuntament de Subirats disposa de dues depuradores a nivell local, una es troba ubicada en el Polígon de Can Bas i l’altra en el Polígon de Can Bosc. El manteniment d’aquestes dues depuradores ha passat recentment a ser de titularitat municipal.

Els costos de manteniment d’ambdues depuradores amb la gestió dels fangs, IVA i electricitat ascendeixen a 51.559 €. A tal efecte s’ha confeccionat una ordenança per tal de regular i liquidar la prestació del servei de depuradora als sectors industrials on sigui aplicable.

El text refós de la Llei reguladora de les Hisendes Locals, aprovat pel Reial Decret Legislatiu 2/2004, de 5 de març, estableix en els seus articles 15 a 19 el procediment per a l’aprovació i modificació de les Ordenances fiscals reguladores dels tributs locals.

En el cas d’imposició de nous tributs, les Ordenances fiscals hauran d’aprovar-se simultàniament a l’adopció dels respectius acords d’imposició. L’article 16.1 del text legal esmentat estableix que les Ordenances fiscals contindran com a mínim la determinació dels elements tributaris, el règim de declaració i d’ingrés, així com les dates d’aprovació i d’inici de la seva aplicació.

Es proposa al Ple de la Corporació l’adopció del següent ACORD:

**Primer.-** Aprovar provisionalment per a l’exercici de 2012 i següents l’Ordenança fiscal que a continuació es relaciona:

“**ORDENANÇA FISCAL REGULADORA DE LA TAXA PER LA PRESTACIÓ DEL**

**SERVEI DE DEPURADORA A SECTORS INDUSTRIALS DE SUBIRATS**

**Article 1r. Fonament i naturalesa**

Es ús de les facultats concedides per als arts. 133.2 i 142 de la Constitució, per l’art. 106 de la Llei 7/85 de 2 d’abril reguladora de les Bases de Règim Local i arts. 20, 22 i 578 del Reial Decret 2/2004 de 5 de març pel que s’aprova el text refós de la llei reguladora de les hisendes locals, aquest Ajuntament estableix la taxa per la prestació del servei de l’Estació Depuradora d’aigües residuals.

**Article 2n. Fet imposable**

1. Constitueix el fet imposable de la taxa:

a) La prestació del servei de funcionament i gestió de les depuradores situades als polígons industrials de Can Bas i al Parc Logístic de Can Bosc d’Anoia.

b) L'activitat municipal, tècnica i administrativa, que tendeix a verificar si es donen les condicions necessàries per autoritzar la prestació d’aquest servei de depuradora municipal.

c) La prestació dels serveis de control i inspecció de les aigües residuals no

domèstiques que es generen o s’originen, amb o sense recollida de mostres.

**Article 3r. Subjectes passius**

1. Són subjectes passius contribuents les persones físiques o jurídiques i les entitats a què es refereix l'article 35 de la Llei General Tributària, titulars de l’activitat que es realitza en cada edifici industrial connectat a la xarxa de clavegueram del polígon de Can Bas, i el del titular del Parc Logístic de Can Bosc (actualment titular únic, ABERTIS). El propietari de l’edifici serà responsable subsidiari el pagament de la taxa, en cas d’impagament de qui realitza l’activitat.

En les actuacions per inspecció que es realitzen com a comprovació d’una denúncia, el subjecte passiu serà la persona física o jurídica responsable de la infracció o anomalia i, a manca de comprovació, el denunciant.

**Article 4t. Quota tributària**

La quota tributària que s'ha d'exigir per la prestació dels serveis de funcionament de la depuradora es determinarà segons les següents tarifes:

|  |  |
| --- | --- |
| **Concepte** | **Quota** |
| Industrial Can Bas | 120,00.€/tri.+ 4,00.€/m3 |
| Industrial Can Bosc | 25.200.€/ any |

1.- En el cas que una indústria disposi d’un comptador (\*) de cabal abocat, la quota es cobrarà pel cabal abocat a la depuradora i no pel consum d’aigua potable total.

2.- L’ajuntament per motius justificats pot obligar a les indústries a instal·lar un comptador (\*) de sortida al clavegueram (\*) el cost del comptador serà a càrrec de l’interessat.

**Article 5è. Exempcions i bonificacions**

Es podran concedir bonificacions, fins a un màxim del 75% del consum d'aigua, per a aquelles indústries que justifiquin adequadament que en el seu funcionament es produeix una de les següents circumstàncies:

a) Els seus processos industrials o de fabricació afegeixen aigua al producte final fabricat. (Per exemple, fabricació de formigó).

b) Tenen un sistema propi, degudament autoritzat per l'administració competent, d'eliminació de part de les aigües residuals. (Per exemple, la ferti-irrigació en indústries vinícoles o similars, adherides al conveni de vinasses).

c) Altres, no especificats, que comporten que una part important de l'aigua consumida no s'aboca a la xarxa de clavegueram.

No es concedirà cap exempció ni bonificació en l'aplicació d'aquesta taxa, llevat de les previstes en els paràgrafs anteriors. En cap cas es bonificarà el consum d'aigua per a reg.

La bonificació aplicable es calcularà de manera proporcional als cabals d'aigua no abocats per alguna de les raons exposades anteriorment. La indústria que sol·liciti la bonificació justificarà documental i tècnicament els cabals d'aigua no abocats, que es podran comprovar i contrastar amb les dades del projecte presentat en la sol·licitud de la llicència ambiental. Com ja s'ha dit, la bonificació màxima serà del 75% del cabal d'aigua consumit per la indústria i mesurat en el comptador del servei municipal d'aigua, o en el comptador del pou o subministrament diferentdel de xarxa, si fos el cas.

**Article 6è. Acreditament**

1. La taxa s'acredita i neix l'obligació de contribuir quan s'iniciï l'activitat municipal que constitueix el seu fet imposable.

**Article 7è. Declaració, liquidació i ingrés**

1. Els subjectes passius substituts del contribuent formularan les declaracions d'alta i de baixa en el cens de subjectes passius de la taxa en el termini que hi ha entre la data en què es produeixi la variació en la titularitat de la finca i l'últim dia del mes natural següent. Aquestes últimes declaracions tindran efecte a partir de la primera liquidació que es practiqui després que hagi finalitzat el termini de presentació d'aquestes declaracions d'alta i de baixa.

Una vegada concedida la llicència de presa a la xarxa, la inclusió inicial en el cens es farà d'ofici.

2. Les quotes que exigeix aquesta taxa es liquidaran i es recaptaran en els períodes i termini que fixi anualment l’ajuntament.

3. En el supòsit de llicència de presa, el contribuent formularà la sol.licitud corresponent i, una vegada concedida, els serveis tributaris d'aquest Ajuntament practicaran la liquidació que s'escaigui, la qual es notificarà per a ingrés directe en la forma i els terminis que fixa el Reglament General de Recaptació.”

**Segon.-** Exposar al públic en el tauler d’anuncis de l’Ajuntament l’anterior acord provisional, així com el text complet de l’esmentada ordenança durant el termini de trenta dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

Durant el període d’exposició pública de l’Ordenança, els qui tinguin un interès directe o resultin afectats, en els termes previstos a l’article 18 del text refós de la Llei reguladora de les Hisendes Locals aprovat pel Reial Decret Legislatiu 2/2004, de 5 de març , podran examinar l’expedient i presentar-hi les reclamacions que estimin oportunes.

**Quart.-**Transcorregut el període d’exposició pública sense haver-se presentat reclamacions, els acords adoptats restaran definitivament aprovats.

El Ple, per unanimitat dels regidors presents, acorda aprovar la proposta presentada.

I sense més assumptes a tractar la sessió es clou a les nou hores i trenta-dos minuts i perquè quedi constància del que s’hi ha tractat i dels acords presos, estenc amb el vist-i-plau del Sr. Alcalde aquesta acta, a Subirats, vint-i-vuit de març de dos mil dotze.

VIST-I-PLAU

L’ALCALDE EL SECRETARI